הוועדה המסדרת, כנסת 22, פרוטוקול מספר 2, 2019-10-10 10:00

קטי קטרין שטרית: בוקר טוב, אנחנו רוצים לפתוח את הישיבה, על הפרק היום: התפלגות סיעת ימינה בראשות איילת שקד הבית היהודי – האיחוד הלאומי – הימין החדש, לפי סעיף 59(2) לחוק הכנסת.

קטי קטרין שטרית: חבר הכנסת מתן כהנא, אני מציעה שתציג את הבקשה.

מתן כהנא: כמו שכתוב בדף.

מתן כהנא: אנחנו מבקשים, כמו שהבטחנו לבוחרים שלנו בכל מערכת הבחירות, להתפצל לסיעות שלנו, לסיעות נפרדות.

ארבל אסטרחן: סיעה שנקראת ימינה בראשות איילת שקד הבית היהודי, האיחוד הלאומי והימין החדש – רשימת המועמדים שיצרה את הסיעה הזאת הוגשה על ידי שלוש מפלגות: מפלגת צל"ש, מפלגת הבית היהודי ומפלגת האיחוד הלאומי.

ארבל אסטרחן: עם הגשת רשימת המועמדים, הוגש ליו"ר ועדת הבחירות המרכזית הסכם בין שלוש המפלגות שמאפשר לכל אחת מהן להתפלג מהאיחוד הזה, ללא קשר למספר החברים או להסכמה של יתר הרכיבים.

ארבל אסטרחן: עכשיו מוגשת בקשה בהתאם לאותו הסכם כך שיקומו בכנסת שתי סיעות במקום אותה סיעה אחת:

ארבל אסטרחן: סיעה אחת תיקרא סיעת הבית היהודי - האיחוד הלאומי, היא תמשיך לייצג שתי מפלגות, את מפלגת הבית היהודי ואת מפלגת האיחוד הלאומי, ובה יהיו חברי הכנסת: רפי פרץ, בצלאל סמוטריץ', מרדכי יוגב ואופיר סופר, והסיעה השנייה תהיה סיעת הימין החדש, היא תמשיך לייצג את מפלגת צל"ש – ציונות ליברליות ושוויון, שבה יהיו חברים חברי הכנסת: איילת שקד, נפתלי בנט ומתן כהנא.

ארבל אסטרחן: נדרש אישור של ועדת הכנסת.

ארבל אסטרחן: למרות שמתקיימות הוראות החוק, זה אישור פורמאלי במהותו, עדיין נדרשת הצבעה.

קטי קטרין שטרית: מי בעד ההצעה, שירים את ידו?

קטי קטרין שטרית: מי נגד, מי נמנע?

קטי קטרין שטרית: בעד – פה אחד

קטי קטרין שטרית: נמנעים – אין

קטי קטרין שטרית: תודה רבה, הישיבה נעולה.